দাবি তদন্তের, মমতাকে বিঁধে মিছিল দিল্লিতে শহিদ স্মরণে যখন কলকাতায় সভা করলেন মমতা বন্দ্যোপাধ্যায়, তখন ২১ জুলাইয়ের গুলিচালনার তদন্ত না-করার জন্য তাঁকেই দায়ী করে এ দিন দিল্লির যন্তর মন্তরে মিছিল করল রাজ্যের একটি সংগঠন। রাজীব গাঁধী ইয়ুথ সেন্টার নামে ওই সংগঠনের নেতা আবার প্রদেশ কংগ্রেসেরই সম্পাদক সম্রাট তপাদার। ধর্নার পর মোমবাতি মিছিল করে সম্রাট বলেন, ‘‘একুশে জুলাইয়ের শহিদদের পরিবারের প্রতি সব থেকে অবিচার করেছেন মমতা নিজে। শহিদদের রক্তেই রাজ্যে পরিবর্তন এসেছে। অথচ যাঁরা সে দিন গুলি চালানোর নেতৃত্বে ছিলেন, সেই পুলিশ-আমলারা এখন মন্ত্রী।’’ ঘটনার সিবিআই তদন্ত চেয়ে বুধবার স্বরাষ্ট্রমন্ত্রী রাজনাথ সিংহের সঙ্গে তাঁরা দেখা করবেন বলে সম্রাট জানান।  এখুনি বসুন, জাস্ট সিট বেলা সাড়ে বারোটা। ধর্মতলার মোড়ে হট্টমেলার ভিড়। ভিড় সামলাতে হিমশিম স্বেচ্ছাসেবীরা। মঞ্চে তখন মাইক হাতে চন্দ্রিমা ভট্টাচার্য। হঠাৎই তাঁর হাত থেকে মাইক কেড়ে নিয়ে মুখ্যমন্ত্রী অবাধ্য জনতাকে শাসন করতে শুরু করলেন, ‘‘বসুন। বসুন। এখনই বসুন। না বসলে আমি কিন্তু অ্যাকশন নেব। জাস্ট সিট।’’ মুহূর্তেই ঠেলাঠেলি শুরু হল। জনস্রোত বইল উল্টো দিকে। রোদে তেতে ওঠা পিচের রাস্তায় বসতে না চেয়েই জনতার এই ‘পিছু হঠা’। ভিড়ে অসুস্থ হয়ে পড়লেন এক মহিলা। চার দিকে যথেষ্ট পুলিশ অথচ একটা অ্যাম্বুল্যান্স বা গাড়ি খুঁজতেই লেগে গেল দশ মিনিট। অবশেষে অসুস্থ মহিলাকে তুলে হাসপাতালের দিকে ছুটল পুলিশের গাড়ি। সকাল দশটা। দমদম মেট্রো স্টেশনে গিজগিজে ভিড়। মন্থর গতিতে এগোচ্ছে মেট্রোয় প্রবেশের লাইন। লাইনের শেষে এসে দাঁড়ালেন এক প্রৌঢ়। কপালে সবুজ আবিরের তিলক আর কাঁধে ইয়াব্বড় লাঠিতে জড়ানো তৃণমূলের পতাকা। পুলিশকর্মীরা আটকে দিলেন তাঁকে। তুমুল তর্ক। পুলিশ যতই বোঝায়, এ ভাবে মেট্রোয় ওঠার নিয়ম নেই, ততই জেদ বাড়তে থাকে তাঁর। দাবি, তিনি তো আর রোজ রোজ এ ভাবে যাচ্ছেন না। বিশেষ দিনে এটুকু ছাড় তাঁর প্রাপ্য। কয়েক জন যাত্রীর হস্তক্ষেপে একটা সমঝোতা হল। পতাকাটি খুলে লাঠিটি ফেলে দিলেন তিনি। তারপর উত্তরীয়ের মতো গলায় জড়িয়ে নিলেন পতাকাটিকে। শহিদ দিবসের অনুষ্ঠান সেরে শাসনে ফিরে দলীয় অফিসে তালা দিয়ে দিল তৃণমূলের লোকজনই। মঙ্গলবার উত্তর ২৪ পরগনার শাসনের ঘটনা। মাছ চাষের টাকার বখরা নিয়ে তৃণমূলের দুই গোষ্ঠীর কোন্দলের জেরেই এই ঘটনা বলে অনুমান। দু’পক্ষের মধ্যে মাসখানেক ধরেই অশান্তি, চলছিল। যার জেরে ঘরছাড়া হয়েছিলেন শাসনের সহরা গ্রামের কয়েক জন। এ দিন তাঁদের ঘরে ফেরাতে নিয়ে যায় একপক্ষ। বাধা দেয় তৃণমূলেরই আর এক গোষ্ঠী। তাতেই গোলমাল।